Predsjednik sveučilišta Columbia žestoko napao iranskog predsjednika Ahmadinejada
Lee Bolinger poručio je Ahmadinejadu da pokazuje "sve karakteristike bezvrijednog i okrutnog diktatora"
Pred današnje obraćanje Glavnoj skupštini Ujedinjenih naroda iranski predsjednik održao je kontroverzni govor na njujorškom sveučilištu Columbia. Iranski čelnik naišao je na žestoke kritike iz neočekivanog smjera. Prosvjednici su držani na sigurnoj udaljenosti od iranskog predsjednika Ahmadinejada tijekom njegovog boravka na sveučilištu Columbia u New Yorku. No jednog "prosvjednika" nije mogao izbjeći: predsjednika sveučilišta Lee Bollingera. U žestokom napadu na Ahmadinejada, Bollinger – koji je bio kritiziran zbog pozivanja iranskog čelnika da održi govor na sveučilištu – okomio se na iranskog predsjednika zbog stanja ljudskih prava u njegovoj zemlji, podrške terorizma, negiranja Holokausta i prijetnje o uništenju Izraela. Govoreći putem prevoditelja Ahmadinejad je, kako izgleda, ostao zatečen oštrim riječima Lee Bolingera. Iranski predsjednik nije izravno odgovorio na niz postavljenih mu pitanja uključujući i na ono o negiranju Holokausta. U brojnim slučajevima Ahmadinejad je reagirao tako što je i sam postavljao pitanja. U pripremljenom dijelu govora Ahmadinejad je govorio o vjerskim i filozofskim idejama traganja za istinom. Neki kritičari vjeruju da sveučilište Columbia nije smjelo dati iračkom čelniku priliku da održi govor. Predsjednik sveučilišta Lee Bollinger odbacio je takve kritike rekavši da je sveučilište postupilo u skladu s američkom tradicijom slobodnog govora. U svom govoru Bollinger je rekao da Ahmadinejadovo negiranje holokausta čini iranskog predsjednika smiješnim te da zbog toga izgleda kao netko tko je drsko provokativan ili nevjerojatno neobrazovan.